Den kendte frederikshavnske fritidsmusiker og maskinmester Ove Hansen, bedre kendt som "Pedal-Ove", er lørdag aften død. Han blev 75 år.

Pedal Ove havde lymfekræft, men oplyste for nogle uger siden til TV2 Nord, at han var i bedring. Han blev indlagt og døde lørdag på Aalborg Universitetshospital som følge af en lungebetændelse. Maskinmesteren og fritidsmusikeren Ove Hansen var hovedpersonen i en af danmarkshistoriens mest omtalte drabssager, efter han 12. november 1982 idømt 12 års fængsel for drabet på sin fraseparede hustru Brita Hansen, for så ti år senere at blive frikendt for samme drab. 29. november 1991 blev sagen genoptaget af Den Særlige Klageret på baggrund af dokumentarprogrammerne "Dømt for mord" og "Politiets blinde øje" på DR, hvori to nye vidner stod frem og gav Pedal Ove et alibi på drabstidspunktet. 13. april 1992 blev Ove Hansen frikendt for drab og tilkendt en erstatning på 5,4 millioner kroner. Sagen om en af de mest spektakulære drabssager i nyere dansk retshistorie kastes der netop i disse uger nyt lys over, idet Ove Hansen for første gang har udtalt sig om, at hans alibi i forbindelse med eks-konens forsvinden for snart 40 år siden ikke holder. Det er journalist Michael Teschl, som gennem længere tid har læst og dykket ned i sagen - foranlediget af et anonymt brev, som netop opfordrede ham til at se nærmere på den uopklarede Pedal Ove-sag. Gennem næsten to års omfattende research-arbejde er nye afsløringer kommet frem, som har ført til endnu en drejning i sagen.4. november i år udgav Michael Teschl bogen "Den dag Brita forsvandt", og netop i disse uger sender TV 2 en dokumentarserie med titlen "Mysteriet om Pedal Ove". I "Mysteriet om Pedal Ove" konfronteres Ove Hansen med, at hans alibi er væk. I serien sås tvivl om rigtigheden af de vidneudsagn, som var afgørende for, at Pedal Ove-sagen blev genoptaget. TV2 Nord mødte for tre uger siden Ove Hansen på hans kontor i Frederikshavn Maskinsmedje, hvor han arbejdede til sin død med sønnen Mads. - Jeg ved, hvad mit alibi er, men jeg kan godt se i andres øjne, at det ser mærkeligt ud, at der ikke er nogen, der har set mig på den køretur, sagde Ove Hansen TV2 Nord.